Janez Kobal, župnik v Izoli in nekatere družine so sestavili navodila v 13 korakih

**KAKO GREMO PO NOVEM K SVETI MAŠI**

Situacija, ki jo doživljate s sveto mašo prek ekrana ali aparata, je razumljivo precej posebna. Kako torej gremo k maši po televiziji, radiju ali na medmrežju.

1. Na sveto mašo se pripravimo. Pogledamo ponudbe in se odločimo, katero sveto mašo bomo obiskali. Da nas med mašo ne bo motila kuhinja ali druge zadeve.

2. Uro pred sveto mašo se postimo, da bi lahko prejeli duhovno obhajilo.

3. Se oblečemo "za k maši". Ne moreš k maši v pižami ali trenirki.

4. Za družino pripravimo stole, ker to ni gledanje katerekoli oddaje, ampak je maša.

5. Se pokrižamo z blagoslovljeno vodo. Če je nimamo, kar z navadno vodo, da se spomnimo svojega krsta.

6. Ko je čas za to, stojimo, sedimo in klečimo.

7. Kar govori ljudstvo, skupaj glasno odgovarjamo.

8. Poberemo miloščino. Po koncu epidemije bodo mnogi v stiskah in se bomo odločili, komu bomo dali darove naše mašne nabirke. Božji dar, ki ga prejemamo, kliče k temu da tudi sami darujemo.

9. Ob pozdravu miru si, ker smo družina, podamo roke.

10. Duhovno obhajilo lahko pospremimo z zahvalami, ki jih izrečemo na glas.

11. Pri blagoslovu sprejmemo blagoslov z glasnim »amen«.

12. Spremljamo zaključno pesem in še sami kaj zapojemo.

13. Po maši posedimo ob družinski mizi, popijemo kaj všečnega, pojemo kaj vitaminov ali sladkega. Si povemo, kaj nam je bilo všeč. Kaj bomo za Jezusa storili v življenju. Naredimo selfi, nekaj narišemo ali napišemo. Pošljemo župniku sporočilce (lahko selfi) in ali SMS tistim s katerimi navadno poklepetamo pred cerkvijo. Potem se lahko spet preoblečemo "za doma".

Seveda je tudi spremljanje svete maše med kuhanjem kosila boljše kot nič, a če si boste vzeli čas za Gospoda, boste imeli toliko boljši občutek, da je kakšen dan, kakšna ura drugačna od drugih.